HGSS-ovci sa stanice Makarska na Facebook profilu objavili su kako su jučer izašli na teren nakon što su poljski turisti zatražili pomoć.

Naime, dvoje turista krenulo je iz Podgore na planinarenje na Bikovo, i to u papučama.

Jedan je zbog straha ostao nepomično ležati

"Dana 26. lipnja u 12.05 sati preko Centa 112 zatražena je pomoć od dvoje poljskih turista koji su krenuli iz Podgore - Čaklje na planinarenje gdje ne postoji nikakva planinarska staza. Na teren je izišlo jedanaest gorskih spašavatelja s dva terenska vozila koji su unesrećenog pronašli u 12.40 sati na predjelu Stupica na nadmorskoj visini od 420 metara.

Od dvoje turista jedan je zbog opasnog terena i straha ostao nepomičan ležati na strmom siparu te je zatražena pomoć kako bi se sigurno popeo na cestu.

Tekst se nastavlja ispod oglasa

Nakon spusta i pristupa unesrećenom utvrđeno da nema nikakvih ozljeda osim ogrebotina po otkrivenim dijelovima tijela. Spašavatelji su ga osigurali i uz pomoć "momčadskog potega" u 12.50 sati izvukli na cestu, gdje su ga sačekali prijatelji i vlasnik apartmana kod kojeg je jučer došao na odmor. Akcija završena u 13.32 sati kada su se spašavatelji vratili u bazu", poručili su.

Dodaju kako je ovo treći slučaj spašavanja turista u papučama na Biokovu.

"Iako se puno radi na preventivi i upoznavanju turista s opasnostima u planinama i neurbanim prostorima ipak se zbog velikog broja posjetitelja naše prelijepe obale događaju situacije koje na žalost u dosta slučajeva završavaju s tragičnim posljedicama. Ova je priča sa sretnim ishodom i treći slučaj spašavanja turista u japankama na Biokovu", poručili su HGSS-ovci.